अम्बाला. अम्बाला का नाम भले ही स्मार्ट सिटी की फेहरिस्त में न आ सका हो परंतु अम्बाला कैंटोनमेंट का नाम स्मार्ट कैंटोनमेंट बनाए जाने की फेहरिस्त में सबसे पहले नंबर पर आया है। इसके लिए अम्बाला के जनप्रतिनिधियों की मेहनत और बोर्ड के सीईओ अरविंद कुमार द्विवेदी की रक्षा मंत्रालय काे प्रस्तुत की गई प्रेजेंटेशन का काफी अहम योगदान है।
स्मार्ट कैंटोनमेंट स्मार्ट सिटी की तर्ज पर विकसित होगा। संभावना ये भी है कि यह कहीं और बेहतर भी साबित हो सकता है। रक्षा मंत्रालय से हरी झंडी मिलते ही कैंटोनमेंट बोर्ड में विकास की योजनाएं बनाने का काम शुरू कर दिया है। देर है तो बस सरकार से फंड आने की। ये कैंटोनमेंट बोर्ड बनेंगे स्मार्ट: सीईओ अरविंद कुमार द्विवेदी ने बताया कि पिछले दिनों दिल्ली में हुई बैठक में देश के तमाम कैंटोनमेंट बोर्डों के प्रतिनिधियों ने हिस्सा लिया था। देशभर में 62 कैंटोनमेंट बोर्ड हैं जिनमें से 6 को स्मार्ट कैंटोनमेंट बनाने पर सरकार ने मुहर लगाई है। अम्बाला के अलावा पुणे, सिकंदराबाद, फिरोजपुर, मेरठ और देवलाली को स्मार्ट कैंटोनमेंट बनाया जाएगा। आने वाले कुछ सालों में कैंटोनमेंट बोर्ड क्षेत्र का इतना विकास कर दिया जाएगा जिसे शायद शब्दों में बयां करना मुश्किल होगा। दुनियाभर के लोग यहां का सिस्टम देखने के लिए आएंगे।
अफसर और जनप्रतिनिधि मान रहे बड़ी उपलब्धि
अंबाला कैंटोनमेंट बोर्ड के सीईओ अरविंद कुमार द्विवेदी ने बताया कि अम्बाला कैंटोनमेंट पहले से ही विकसित है। यहां पर कम खर्च में ज्यादा काम हो सकेगा। इस ओर योजना बनाने का काम शुरू कर दिया गया है। जल्द ही धरातल पर इसके परिणाम दिखाई देने लगेंगे। इसके लिए प्रयास करने वाले सभी लोगों को बधाई।
अंबाला कैंटोनमेंट बोर्ड के उपाध्यक्ष सुरेंद्र तिवारी ने बताया कि जी हां, कैबिनेट मंत्री अनिल विज के प्रयास रंग लाए। नए साल पर यह सौगात दी जाएगी। यह अम्बाला कैंटोनमेंट बोर्ड की बड़ी कामयाबी है। सबका साथ-सबका विकास हमारा लक्ष्य है। उस पर हम काम कर रहे हैं। अभी तो शुरुआत है, बहुत काम करना बाकी है। समय के साथ सभी योजनाएं पूरी की जाएंगी।
होंगे स्मार्ट हल
स्मार्ट सिटी में समस्याओं के स्मार्ट हल भी उपलब्ध होंगे। लोगों को सूचना प्रदान करने का बेहतरीन प्रबंधन, शिकायतों का निपटारा, इलेक्ट्रॉनिक सर्विस डिलिवरी, नागरिकों की भागीदारी, अपशिष्ट जल का 100 फीसदी उपचार, स्मार्ट मीटर्स और मैनेजमेंट, पानी की क्वालिटी की मॉनिटरिंग, ऊर्जा के अक्षय स्रोत, स्मार्ट पार्किंग, ट्रैफिक मैनेजमेंट का बेहतरीन सिस्टम आदि हल होंगे।
इन मानकों पर होगा विकास| स्मार्ट सिटी में पानी और बिजली सप्लाई की अच्छी व्यवस्था होगी। इसके अलावा साफ-सफाई और ठोस कचरा प्रबंधन, स्वच्छ पेयजल, रेन वाटर हार्वेस्टिंग, शहर में आने-जाने के लिए परिवहन का बेहतरीन साधन, तकनीकी कनेक्टिविटी, ई-गवर्नेंस, नागरिकों की सुरक्षा, वाईफाई सुविधा, शासन में नागरिकों की भागीदारी जैसे हाई क्वालिटी की सुविधाएं मौजूद होंगी।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva